Gudrun Laub (V), 2003-04-03:
Venstre kan ikke støtte SF's forslag.
SF ønsker med dette beslutningsforslag at foregribe begivenhedernes gang.
Motorvejen mellem Århus og Herning er absolut tiltrængt.
Strækningen mellem Herning og Bording blev indviet i oktober
2002, og der er nu ved at blive anlagt motorvej på strækningen mellem Låsby og Århus, som forventes at åbne i 2003.
Efter åbningen af disse strækninger mangler stykket mellem Bording og Låsby.
Trafikken på hovedlandevejen gennem Silkeborg ligger i dag på ca. 14.000 biler i døgnet.
I Trafikinvesteringsplanen, som regeringen har offentliggjort her for nylig,
er der projekteret med en etape mellem Bording og Funder til ca. 600 mio. kr., der kan sættes i gang som delstrækning.
Det er jo i hvert tilfælde en god ting, at det stykke kan blive bragt i orden, men strækningen mellem Funder og Låsby mangler stadig, før motorvejen er fuldt udbygget mellem Århus og Herning.
Problemet ligger i placeringen i forhold til Silkeborg.
Der er lavet en VVM-redegørelse, hvor to hovedlinjer er taget med ind i vurderingen.
Den ene følger Ringvejen og fortsætter delvis nedgravet langs Silkeborg og Langsø, og den anslåede pris er ca. 4,3 mia. kr.
Den anden er den såkaldte Resendallinje, der går nord om Silkeborg med en bro over Gudenåen til en anslået pris på ca. 2,2 mia. kr. Silkeborg Kommune foretrækker Resendallinjen, mens Gjern Kommune har udtalt sig imod denne løsning.
I VVM-redegørelsen er der nævnt flere varianter til hovedlinjeføring, nemlig Linålinjen og Nebellinjen.
På privat initiativ er der desuden fremkommet et forslag, den såkaldte kombilinje, som også er nævnt i SF's beslutningsforslag.
Initiativtagerne har været i deputation i Trafikudvalget.
Yderligere en gruppe borgere er fremkommet med et forslag, som kaldes Silkeborglinjen, og de har også været i deputation i Trafikudvalget.
VVM-redegørelsen har været sendt ud i offentlig høring, og sagen ligger i øjeblikket i Vejdirektoratet, der ventes at komme med en vurdering af høringssvarene og en indstilling til ministeren, som vi netop har hørt fra ministeren.
SF vil med beslutningsforslaget have Resendallinjen fjernet og sat særlig fokus på kombilinjen.
Det er halsløs gerning på nuværende tidspunkt at afskære sig selv fra at bruge en af de mulige løsningsmodeller.
Det er så usagligt, at selv SF skulle holde sig for god til på denne måde at forsøge at sabotere et seriøst arbejde for at nå det rigtige resultat.
SF's begrundelse har da heller ikke noget konstruktivt med motorvejsprojektet at gøre, men henviser til statsminister Anders Fogh Rasmussens bog fra 1993, »Fra socialstat til minimalstat«, og det er side 177.
Det har givet mig en kærkommen anledning til at genlæse bogen, og det glæder mig, at de fire SF'ere, der er forslagsstillere, har studeret den grundigt.
Men SF'erne tager vist fejl, når de tager statsministerens bog til indtægt for deres beslutningsforslag, for statsministeren ønsker nu nok også et fyldestgørende beslutningsgrundlag, før en beslutning træffes.
Venstre stemmer imod SF's beslutningsforslag, og jeg kan meddele, da den konservative ordfører ikke kan være til stede i dag, at Det Konservative Folkeparti heller ikke kan støtte SF's beslutningsforslag.